מחו"ה אלון

מרכז חינוך והשכלה ע"ש יגאל אלון (מחו"ה אלון, ראשי תיבות: "מרכז חינוך והשכלה") הוא בסיס צבאי השייך לחיל החינוך והנוער, ושוכן על הר לבנים שברכס הרי שגור בגבולו הצפוני של הגליל התחתון, בסמוך ליישוב מע'אר. עד שנות השמונים שימש הבסיס את חטיבת ביסלמ"ח, טרם המעבר לאזור ירוחם. הבסיס שם לו למטרה להכשיר חיילים מאוכלוסיות ייחודיות תוך מתן כלים לשילובם בשירות מיטבי ומשמעותי בצה"ל וכאזרחים יצרניים ותורמים במדינת ישראל. החל מאוגוסט 2022 מפקד הבסיס הוא סא"ל אלעד נתן.

במחנה מחווה אלון נמצא מנהל האוכלוסיות שבראשה מפקד בדרגת אלוף-משנה וקיימת שלוחה של לשכת גיוס טבריה הנקראת ״שלוחת חזון״, בה התקיים צו ראשון לאוכלוסייה הדרוזית החל מ-2017.
בשנת 2020 החלו לקיים בשלוחה צווים יותר סדורים ובשנת 2022 הוקמת כשלוחה עצמאית שמבצעת צו ראשון לבני מיעוטים המחויבים ושאינם מחויבים בגיוס.

מבנה הבסיס 
הבסיס מחולק לשלוש מגמות עיקריות:

מגמת עברית 
מגמת עברית היא מגמה המכשירה טירונים עולים ובני מיעוטים לרמת רובאי 02, תוך שיפור רמת העברית והעמקת הקשר למדינת ישראל, מורשתה ותרבותה.

במגמה מספר פלוגות:
 פלוגות הראל וכרמל – פלוגות ייעודיות לעולים חדשים. הטירונות משולבת לימודי עברית במשך כ-12 שבועות. הקורס מיועד לעולים בגילאים 18 ומעלה אשר ממשיכים לשירות באורך שונה כתלות בגיל עלייתם לישראל. החיילים לומדים עברית ובנוסף לומדים על ציונות, מלחמות ישראל והיסטוריה של מדינת ישראל. אחרי הקורס העולים החדשים מגיעים לכלל הבסיסים בצה"ל.
פלוגת להבה – מיועדת לחיילות עולות ברמת עברית נמוכה. טירונות משולבת לימודי עברית במשך 12 שבועות.
פלוגת דרור – מיועדת לחיילות עולות חדשות ברמת עברית גבוהה. במהלך ההכשרה החיילים עוברים טירונות משולבת עם לימודי עברית במשך 12 שבועות.
פלוגת ראם – מיועדת לחיילים דרוזים, בדואים וערבים נוצרים ומוסלמים. מטרת הטירונות היא לשלב אותם בצורה טובה יותר בצבא.
 קורס אמיר של צה"ל לחיילים יוצאי אתיופיה - נסגר ב-2017.

מגמת השכלה 
במגמת השכלה מתקיימים שני מסלולים. אחד המסלולים הוא "קורס תג"ת" (תעודת גמר תיכון), שמטרתו היא השלמת השכלה ל-12 שנות לימוד ברמה של תעודת גמר תיכון המאושרת על ידי משרד החינוך. הקורס הוא קורס שכל חייל ללא 12 שנות לימוד זכאי לקבל. המסלול השני הוא "צב"י" (צוות בגרות ייעודית) להשלמת בגרויות (לשון - 2 יח"ל, מתמטיקה - 3 יח"ל ואנגלית - 3/5 יח"ל). קורס צב"י הוא עבור חיילים עם 12 שנות לימוד ללא בגרות מלאה (צב"י 8), או חיילים ללא 12 שנות לימוד אשר מסוגלים לעשות בגרויות (צב"י 10).

תחום ההשכלה מחולק לשתי פלוגות. פלוגת "אפיק" פועלת במתכונת סגורה, שמתנהלת על פי תנאי בסיס סגור במחו"ה אלון בלבד. הפלוגה הנוספת היא "ארבל", אשר פועלת במתכונת פתוחה שמתנהלת על פי תנאי בסיס פתוח בארבעה בסיסים ברחבי ישראל – בסיס חצרים, בסיס תל נוף, פיקוד מרכז, פיקוד העורף.

מגמת הכנה לשירות 
פלוגת סער – שישה שבועות טירונות לחיילים בעלי קושי אישיותי/נפשי אשר עומד בבסיס קשיי ההסתגלות של חיילים אלו למערכת הצבאית. מטרת הטירונות לסייע לחיילים בהתמודדות עם המערכת הצבאית ומאפשרת להם מסגרת תומכת ומכוונת, המעודדת אותם לשירות משמעותי בצבא.
 פלוגת יהב – הטירונות נמשכת כ-5–6 שבועות ומיועדת לחיילות אוכלוסיית חוסן.
בנות המאופיינות עם קשיי הסתגלות ומסייעת להן לעמוד באתגרים אישיים אשר עומדים מולן במהלך חייהן ויעמדו מולן גם בשירות הצבאי ומכינה אותן לשירות  מלא ומשמעותי.

הפלוגה מובילה בנוסף את פרויקט "תתקדמו", חיילים אשר נמצאים על הרצף האוטיסטי ומתגייסים לשירות מלא. החיילים עוברים טירונות ברמת רובאי 00 (משמע: מטווח אחד לתחושה ואינם רשאים לשאת נשק ולבצע שמירות)  כחמישה שבועות, לכל חייל מוצמדת מפקדת וחונכת אישית אשר מלווה אותו במשך כל השירות הצבאי. לאחר הטירונות החיילים משובצים לכלל היחידות בצה"ל.

לקריאה נוספת
 שיר חורי, במחנה, בסיס לשינוי, גיליון 35, 4 בספטמבר 2014
מילון הפלוגות השלם - מחו"ה אלון - אתר צה"ל

 מחו"ה אלון באתר חיל החינוך והנוער.
 
 
 נתיב - מסלול צבאי אתר המכון ללימודי היהדות, המפעיל את תוכניות 'נתיב' בצבא ובאזרחות

אלון
אלון
הנצחת יגאל אלון
הגליל התחתון
חיל החינוך והנוער